text: Kolding indgår kontrakt med omstridt firma
  01 oktober 2013 kl. 09.00
  Kolding Kommune har indgået kontrakt med det omstridte hjemmeplejefirma Tryghedsplejen.
  TV2-programmet Operation X har afsløret, at firmaet har brugt uuddannet arbejdskraft og sendt en regning for hjemmehjælp hos en borger, der var død. Vejle og Høje-Taastrup kommuner har opsagt deres kontrakter med Tryghedsplejen.
  Kolding Kommune har trods kritikken skrevet kontrakt med Tryghedsplejen efter en licitation. Tryghedsplejen indgår i kommunens tilbud til borgere, der efterspørger privat hjemmepleje.
  Seniordirektør Lone Vesterman Rasmussen, Kolding Kommune, oplyser til JydskeVestkysten, at kommunen er forpligtet til at indgå aftale med Tryghedsplejen, fordi firmaet har opfyldt kravene i udbudsmaterialet.
  ? Vi må ikke lægge til grund, at der måske har været problemer andre stedet, siger hun.
  Kommunen vil dog skærpe tilsynet med firmaet.
  